ডিপার্টমেন্টের নলিনাক্ষবাবুর একটা লেখা বেরিয়েছে ই পি ডবলুর এই সংখ্যায়। লেখাটা উনি পড়ে দেখতে বলেছিলেন। ম্যাগাজিনটা ব্যাগ থেকে বের করে এনে খানিক সেইদিকে মনোযোগ দেবার চেষ্টা করলো ফরিদা। ঝমঝম করে ট্রেন ছুটছে অন্ধকার ফুঁড়ে। মৃদু আলোকিত একটির পর একটি ছোট ছোট স্টেশন পার হয়ে গিয়ে, বাংলাদেশের একেবারে সীমান্তের গা ঘেঁষে তার শৈশবের গ্রামটি এগিয়ে আসছে ক্রমশ। বইয়ের পাতা থেকে নিজেরই অজান্তে তরুণীটির চোখ কখন যেন উঠে স্থির হয় বাইরের অপসৃয়মান অন্ধকার ল্যাণ্ডস্কেপের দিকে। ওইখানে অপেক্ষা করে আছে তার স্বনির্বাচিত ভবিষ্যৎ।